A Bizottság 1890/98/EK rendelete

(1998. szeptember 3.)

az EMOGA Garanciarészlege kiadásainak ellenőrzésére irányuló tagállami cselekvési programok végrehajtásáról szóló 723/97/EK tanácsi rendelet alkalmazására vonatkozó részletes szabályok megállapításáról szóló 1780/97/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az EMOGA Garanciarészlege kiadásainak ellenőrzésére irányuló tagállami cselekvési programok végrehajtásáról szóló, 1997. április 22-i 723/97/EK tanácsi rendeletre [1], és különösen annak 6. cikkére,

mivel a 723/97/EK rendelet alkalmazására vonatkozó részletes szabályok megállapításáról szóló 1780/97/EK bizottsági rendelet [2] 2. és 3. cikke meghatározza többek között a közösségi pénzügyi hozzájárulás tagállamok részére történő kifizetésének módját és határidejét; mivel az előző évre megállapított, fel nem használt összegekre és a következő évi előlegre kiterjedő, évente egyszeri kifizetést előíró módszer gyakorlati alkalmazása bonyolultnak bizonyult, és nem veszi figyelembe a költségvetési hatóság által a következő évre engedélyezett előirányzatokat;

mivel az intézkedések alkalmazásának elősegítése érdekében a tagállamoknak a legutóbb az 1391/97/EK rendelettel [3] módosított 296/96/EK bizottsági rendelet [4] 7. cikke szerint kifizetendő előlegek nem az előző évben, hanem az azt megelőző évben fel nem használt összegekből vonhatók le, és mivel a közösségi pénzügyi hozzájárulás maximális összege mindaddig nem állapítható meg, amíg a költségvetési hatóság nem engedélyezte az előirányzatokat;

mivel az e rendeletben előírt intézkedések összhangban vannak az EMOGA bizottságának véleményével,

ELFOGADTA EZT A RENDELETET:

1. cikk

Az 1780/97/EK rendelet a következőképpen módosul:

1. A 2. cikk (1), (2) és (3) bekezdésének helyébe a következő szöveg lép:

"(1) A tagállamok a 723/97/EK rendelet első és második alkalmazási évére vonatkozó cselekvési programjaikat az e rendelet hatálybalépésének napját követő második hónap vége előtt nyújtják be. Közösségi társfinanszírozás tárgyát csak azok a kiadások képezhetik, amelyekre 1997. január 1-je után vállaltak kötelezettséget. Az azt követő évekre a fent említett rendelet 2. cikkének (1) és (2) bekezdésében meghatározott eljárással összhangban cselekvési programokat kell benyújtani.

A költségbecslést a mellékletben közölt táblázatnak megfelelően kell elkészíteni.

(2) A közösségi pénzügyi hozzájárulás maximális összegét a Bizottság a tagállamoktól kapott információk alapján az Európai Közösségeknek a kérdéses pénzügyi évre vonatkozó általános költségvetése elfogadásának hónapját követő hónapban állapítja meg az egyes tagállamok nemzeti valutájában.

A Bizottság tájékoztatja a szóban forgó tagállamokat a közösségi finanszírozásra el nem fogadott kiadásokról és ennek okairól.

(3) Legkésőbb minden év május 31-éig minden tagállam átad a Bizottságnak egy kimutatást az előző naptári évben kifizetett összegekről. A Közösség pénzügyi hozzájárulásának a fent említett rendelet 4. cikkének (2) bekezdése szerint meghatározott maximális összegét alkalmazni kell e kiadás vonatkozásában, és a hozzájárulás a cselekvési programban szereplő és a Bizottság által támogatásra alkalmatlannak nem tekintett összegekre korlátozódik. Az 1997. évre vonatkozóan azonban a kiadás teljesítésének végső határideje 1998. augusztus 31-e, és a kifizetett összegekről szóló kimutatásnak 1998. október 31-éig kell megérkeznie a Bizottsághoz.

Ezt a kimutatást a mellékletben közölt táblázatnak megfelelően kell elkészíteni."

2. A 3. cikk helyébe a következő szöveg lép:

"3. cikk

A 723/97/EK rendelet 4. cikkének (2) bekezdése szerint meghatározott, és az előző előtti évre vonatkozóan kifizetett, fel nem használt összegekkel csökkentett maximális összeg a 296/96/EK bizottsági rendelet 7. cikkének rendelkezései szerint arra a hónapra vonatkozó kiadásnak tekintendő, amelyben azt a Bizottság meghatározza."

3. A rendelet a következő 3a. cikkel egészül ki:

"3a. cikk

E rendelet alkalmazásának utolsó két évére vonatkozóan a fel nem használt összeg az EMOGA megfelelő költségvetési tételénél kerül jóváírásra a végrehajtás évét követő pénzügyi év júniusára vonatkozó kiadásként."

4. E rendelet mellékletének 5. pontjában szereplő "fog felmerülni/merült fel" szavak helyébe a "kerül/került kifizetésre" szavak lépnek.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. szeptember 3-án.

a Bizottság részéről

Franz Fischler

a Bizottság tagja

[1] HL L 108., 1997.4.25., 6. o.

[2] HL L 252., 1997.9.16., 20. o.

[3] HL L 190., 1997.7.19., 20. o.

[4] HL L 39., 1996.2.17., 5. o.

--------------------------------------------------